«Λύγισε» στην Ισπανία, αλλά είναι ακόμα… όρθιος για πρόκριση στους «32» του Europa League ο Ολυμπιακός.



Οι Πειραιώτες ηττήθηκαν με 1-0 από την Μπέτις, χάνοντας σημαντικές ευκαιρίες για κάτι καλύτερο και θα τα παίξουν όλα για όλα κόντρα στη Μίλαν (επικράτησε 5-2 της Ντουντελάνζ) στο Καραϊσκάκη, θέλοντας νίκη με τουλάχιστον δύο γκολ.



Η πλάστιγγα έγειρε υπέρ των γηπεδούχων με το τέρμα του Κανάλες στο 39ο λεπτό. Νωρίτερα (19’), οι Ανδαλουσιάνοι δεν μπόρεσαν να σκοράρουν από την άσπρη βούλα, με τον Σέρχιο Λεόν να βγαίνει δις ηττημένος σε «μάχη» με τον (εξαιρετικό) Σα, έπειτα από το πέναλτι που έκανε ο Σισέ στον Μαντί.



Οι «ερυθρόλευκοι» είχαν τη δυνατότητα να φύγουν με θετικό αποτέλεσμα από το «Βιγιαμαρίν», αλλά πλήρωσαν και πάλι την αδυναμία τους στο σκοράρισμα, κυρίως στις ευκαιρίες των Μπουχαλάκη, Φόρτουνη, αλλά και στου Σισέ στην εκπνοή.



Η βαθμολογία του έκτου ομίλου

1 Μπέτις 11 (7-2)

2 Μίλαν 10 (11-6)

3 Ολυμπιακός 7 (8-5)

4 Ντουντελάνζ 0 (3-16)



Η τελευταία αγωνιστική (13/12, 22:00)

Ολυμπιακός-Μίλαν

Ντουντελάνζ-Μπέτις



Πώς έπαιξαν









Το ματς



Είναι… νόμος ότι σε τέτοια παιχνίδια παίζει σημαντικό ρόλο το ξεκίνημα του αγώνα, το πρώτο τέταρτο με εικοσάλεπτο, ειδικά όταν ένας ελληνικός σύλλογος παίζει κόντρα σε μια ισπανική ομάδα (με ποιότητα), η οποία θα προσπαθήσει να επιβάλλει τον ρυθμό της από την αρχή. Σε αυτήν την αποστολή η ομάδα του Πέδρο Μαρτίνς πήρε καλό βαθμό, καταφέρνοντας να… ράψει στα δικά της μέτρα το ματς και παγώνοντας τον ρυθμό να μην επιτρέψει στους Ανδαλουσιάνους να κάνουν το δικό τους παιχνίδι. Μάλιστα, κατάφερε στο πρώτο 15λεπτο να φτιάξει δύο φάσεις με καλές προϋποθέσεις, στο άστοχο σουτ του Μπουχαλάκη (6’) και με τη… βολίδα του Καμαρά (13’).







Οι γηπεδούχοι ξεκίνησαν να πατάνε καλύτερα μετά από το συγκεκριμένο διάστημα, βάζοντας περισσότερη ταχύτητα και βγάζοντας αυτοματισμούς. Λίγο έλειψε αυτή η άνοδός της να καρποφορήσει, αλλά οι Πειραιώτες είχαν… φύλακα άγγελο. Ο Ρώσος διαιτητής έδειξε άσπρη βούλα στο κεφαλοκλείδωμα του Σισέ στον Μαντί, αλλά ο Σα νίκησε δις τον Σέρχιο Λέον, που εκτέλεσε χαμηλά το πέναλτι και στην επαναφορά, ηττήθηκε και πάλι από τον Πορτογάλο γκολκίπερ.



Έτσι, ο Ολυμπιακός όχι μόνο δεν βρέθηκε να… κυνηγάει, αλλά έδειχνε να παίρνει αυτοπεποίθηση από τη συγκεκριμένη φάση, καταφέρνοντας να βγει καλά και στην κόντρα επίθεση, αλλά φάνηκε ότι κάτι έλειπε.



Δηλαδή ένας φορ ή ένας παίκτης που ξέρει να παίζει αρκετά καλά τη θέση, χωρίς αυτό να σημαίνει ότι φταίει ο Φορτούνης, ο οποίος χρησιμοποιήθηκε αναγκαστικά εκεί. Σε μια τέτοια επίθεση λοιπόν, οι «ερυθρόλευκοι» άγγιξαν το 1-0, με τη γλυκιά σέντρα του Τσιμίκα που δεν εκμεταλλεύτηκε ο Μπουχαλάκης αν και πάτησε καλά από το σημείο του πέναλτι, στέλνοντας την μπάλα λίγο δίπλα από το αριστερό του Ρόμπλες.



Η Μπέτις δυσκολευόταν να φτιάξει παιχνίδι, με τον τρόπο, τουλάχιστον, που συνήθως το κάνει. Από τις λίγες φορές που κατάφερε να κάνει, δηλαδή, να απλωθεί στον αγωνιστικό χώρο με πολύ γρήγορη κυκλοφορία της μπάλας, έκανε τη ζημιά. Ο Σανάμπρια βρέθηκε λίγο έξω από την περιοχή, το κέντρο του Ολυμπιακού δεν λειτούργησε καλά, ο Μπουχαλάκης έχασε τη φάση και ο Κανάλες με ωραίο σουτ νίκησε τον Σα.







Η ελληνική ομάδα δεν έχασε την ψυχραιμία της, δεν το έβαλε κάτω και είχε τη στιγμή της για το 1-1 πριν την ανάπαυλα. Ωραία σέντρα του Ομάρ, κίνηση του Φορτούνη στο δεύτερο δοκάρι, αλλά έδιωξαν οι γηπεδούχοι πάνω στη γραμμή μετά την προβολή του 26χρονου άσου.







Το δεύτερο μέρος ξεκίνησε με ιδανικό τρόπο για τον Ολυμπιακό, πριν καν προλάβει να κάνει κάτι η ομάδα του Μαρτίνς, αφού προέκυψαν ευχάριστα νέα από το Μιλάνο με το 2-1 της Ντουντελάνζ. Σε ό,τι αφορά τη δράση στο «Βιγιαμαρίν», η ομάδα του Μαρτίνς καθυστέρησε κάπως να πάρει μπρος στο δεύτερο μέρος. Τουλάχιστον επιθετικά και ο Πορτογάλος έβαλε στο 58’ τον Γκερέρο (βγάζοντας τον Μπουχαλάκη) για να τονώσει την ομάδα του σε αυτόν τον τομέα. Λίγο μετά, ο Σανάμπρια βρέθηκε σε θέση βολής και έστειλε την μπάλα στο δοκάρι (59’), λόγω και του Σα που τη βρήκε λίγο.



Γενικότερα το β’ ημίχρονο δεν είχε… πολλά-πολλά, αλλά οι λίγες φάσεις που έγιναν θα μπορούσαν να αλλάξουν τα δεδομένα. Η Μπέτις κλήθηκε να προστατέψει το υπέρ της 1-0, ρίσκαρε λιγότερο, προσπάθησε να γεμίσει το κέντρο της, δεν απείλησε πολύ, αλλά δεν απειλήθηκε και σε πολλές φάσεις. Μια από τις καλές της στιγμές ήταν η αντεπίθεση, όπου προτού φτάσει στην μπάλα ο Τέγιο, ο οποίος έφυγε… σφαίρα στην κόντρα, τον πρόλαβαν στο… τσακ ο Σισέ με τον Σα.







Ο Ολυμπιακός τα έπαιξε όλα για όλα στο τελευταίο δεκάλεπτο, ώστε να αλλάξει τα δεδομένα του ομίλου, πίεσε τους γηπεδούχους, που είχαν στο μυαλό τους τις αντεπιθέσεις (έτσι έχασαν ευκαιρία με Ινούι και Σανάμπρια), από το 85’ και μετά. Φαινόταν ότι θα έχουν μια καλή στιγμή πριν το φινάλε για να κλέψουν αποτέλεσμα, αλλά ο Σισέ αστόχησε με κεφαλιά στο 90+2’.



Τα highlights







Οι συνθέσεις



Μπέτις (Κίκε Σετιέν): Ρόμπλες, Μπάρτρα (74' Χάβι Γκαρθία), Κανάλες, Σέρχιο Λεόν (63' Ινούι), Σανάμπρια, Τέγιο (83' Μπαραγάν), Σίντνεϊ, Ουίλιαμ Καρβάλιο, Ζούνιορ Φίρπο, Λο Τσέλσο, Μαντί



Ολυμπιακός (Πέδρ Μαρτίνς): Ζοζέ Σα, Ελαμπντελαουί, Σισέ, Βούκοβιτς, Τσιμίκας, Γκιλιέρμε (81' Νάτχο), Μπουχαλάκης (58' Γκερέρο), Καμαρά, Ποντένσε, Ναουέλ (72' Ναουέλ), Φορτούνης



